
OPINJONI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora dan li ġej fil-mozzjoni għal riżoluzzjoni tiegħu:
1. Jinnota żieda konsegwenzjali fil-volum ta’ każijiet tal-Uffiċċju tal-Prosekutur Pubbliku Ewropew (UPPE), li laħaq 2 666 investigazzjoni attiva fl-2024, li minnhom kważi 30 % kellhom dimensjoni transfruntiera, u l-kisba ta’ żieda sostanzjali fir-rati ta’ akkużi (47 %) u l-miżuri ta’ ffriżar tal-assi miksuba mill-Prosekuturi Delegati Ewropej;
2.	Jinnota li fl-2024 l-UPPE pproċessa 6 547 rapport ta’ kriminalità, liema ċifra tirrappreżenta żieda ta’ 56 % meta mqabbla mal-2023, u dan huwa prinċipalment xprunat minn żieda sinifikanti fir-rapporti minn partijiet privati (żieda ta’ 85 %) u minn awtoritajiet nazzjonali (żieda ta’ 12 %) u juri individwar imtejjeb ta’ frodi li taffettwa l-interessi finanzjarji tal-Unjoni fl-Istati Membri parteċipanti u għarfien pubbliku akbar dwar ir-rwol tal-UPPE; 
3.	Jindika l-għadd dejjem jikber ta’ każijiet relatati mal-frodi transfruntiera tal-VAT, li jammontaw għal aktar minn nofs il-ħsara stmata fil-każijiet tal-UPPE; jinnota, barra minn hekk, żieda sostanzjali fl-investigazzjonijiet relatati mal-implimentazzjoni tal-finanzjament tan-NextGenerationEU (żieda ta’ 25 %); 
4. 	Jenfasizza li l-maġġoranza l-kbira tal-investigazzjonijiet dwar il-frodi u reati oħra kontra l-baġit tal-UE għadhom imfixkla minn leġiżlazzjoni nazzjonali diverġenti u sforzi ta’ infurzar mhux uniformi mill-Istati Membri;
5.	Jisħaq li l-ammont tax-xogħol tiegħu kien sottovalutat b’mod konsiderevoli fil-qafas baġitarju inizjali, u dan ħalla lill-UPPE strutturalment sottofinanzjat u mingħajr persunal biżżejjed; jissottolinja li l-volum dejjem jikber ta’ investigazzjonijiet ma jistax jiġi ġestit mingħajr persunal u riżorsi proprji adegwati sabiex jiġi żgurat li l-finanzjament ikun akkumpanjat minn mekkaniżmi ta’ obbligu ta’ rendikont aktar b’saħħithom u minn rieżamijiet perjodiċi tal-prestazzjoni u b’hekk jiġi ggarantit l-użu effiċjenti tal-flus tal-kontribwenti tal-UE; jistieden lill-Kummissjoni tinvolvi ruħha mal-UPPE u tipprovdi valutazzjoni aġġornata tal-ħtiġijiet tal-UPPE bil-ħsieb tal-qafas finanzjarju pluriennali li jmiss, li għandu jqis ukoll l-estensjoni tal-kompetenza territorjali tal-UPPE għall-Iżvezja u l-Polonja; ifakkar li l-UPPE huwa wieħed mill-ftit korpi tal-UE li jġibu riżorsi għall-baġit tal-UE fil-kuntest tal-protezzjoni tal-interessi finanzjarji tal-UE;
6.	Jenfasizza li r-rieżami tal-qafas leġiżlattiv li jirregola lill-Europol, lill-Eurojust, lill-OLAF u lill-UPPE għandu joffri opportunitajiet biex tiġi massimizzata l-effiċjenza fl-insegwiment ta’ objettivi komuni b’mod partikolari fil-ġlieda kontra l-frodi, il-kriminalità finanzjarja, il-korruzzjoni u ħsara kriminali oħra għall-interess finanzjarju tal-UE, filwaqt li tiġi evitata d-duplikazzjoni tal-isforzi; jenfasizza li kooperazzjoni operattiva aktar mill-qrib u kapaċitajiet analitiċi kondiviżi ma’ aġenziji oħra tal-UE bħall-Europol, l-Eurojust u l-OLAF jistgħu jiġġeneraw ekonomiji ta’ skala importanti u jtejbu l-effiċjenza ġenerali; jistieden lill-UPPE jistabbilixxi kooperazzjoni soda ma’ aġenziji oħra li jsegwu objettivi kondiviżi u li joffru potenzjal għoli ta’ komplementarjetà; jindika f’dan ir-rigward, b’mod partikolari, l-Awtorità għall-Ġlieda Kontra l-Ħasil tal-Flus (AMLA) li għadha kif ġiet stabbilita u l-Awtorità Doganali Ewropea futura; jisħaq li l-individwar effettiv tal-frodi u tal-kriminalità finanzjarja jiddependi minn kooperazzjoni ġenwina mmexxija mid-data u minn kondiviżjoni ġenwina tal-informazzjoni fost l-atturi kollha fi ħdan l-arkitettura tal-UE kontra l-frodi; jisħaq li din il-kooperazzjoni jeħtieġ li topera f’konformità sħiħa mar-regoli dwar il-protezzjoni tad-data u s-salvagwardji proċedurali;
7.	Ifakkar fl-impenn tal-Kummissjoni li taċċelera r-rieżami tal-mandat tal-UPPE u jistenna li tali rieżami jwassal għall-estensjoni tal-kompetenza tiegħu; jenfasizza t-talbiet ripetuti tiegħu għall-espansjoni tal-ġuriżdizzjoni tal-UPPE għal oqsma oħra ta’ kriminalità serja, bħall-ksur tas-sanzjonijiet tal-UE; jisħaq, madankollu, li tali espansjoni trid tkun preċeduta minn valutazzjoni tal-impatt sħiħa u minn riżorsi baġitarji u umani suffiċjenti biex tiġi żgurata l-effettività operattiva;
8.	Jirrikonoxxi l-ħtieġa li l-UPPE jiżviluppa, b’riżorsi xierqa, sistemi diġitali awtonomi li jgħinuh jindirizza reati finanzjarji transfruntiera dejjem aktar kumplessi, li jkunu aktar sofistikati u li jkunu jinvolvu teknoloġiji diġitali emerġenti; jesprimi tħassib dwar id-dewmien fl-iżvilupp tas-Sistema ta’ Ġestjoni tal-Każijiet tiegħu; jinnota l-ammont importanti ta’ data li l-UPPE jiġbor matul l-investigazzjonijiet b’mod partikolari f’każijiet kumplessi finanzjarji, ta’ kriminalità organizzata u ta’ ħasil tal-flus, u li għadu mhux utilizzat biżżejjed minħabba n-nuqqas ta’ kapaċità analitika interna; jilqa’ l-adozzjoni tal-istrateġija dwar iċ-ċibersigurtà u tal-qafas għaċ-ċibersigurtà tal-UPPE, u jappella biex dawn jiġu implimentati malajr u b’mod komprensiv; iħeġġeġ lill-UPPE jagħti prijorità lill-interoperabbiltà u lis-sigurtà tad-data fit-trasformazzjoni diġitali tiegħu, filwaqt li jiżgura l-kompatibbiltà mas-sistemi tal-Europol u tal-Eurojust u fl-istess ħin jipproteġi d-drittijiet fundamentali;
9.	Iħeġġeġ lill-Istati Membri li għadhom ma ngħaqdux mal-UPPE jagħmlu dan mingħajr dewmien, sabiex jiżguraw sistema verament pan-Ewropea ta’ ġustizzja kriminali li tkun kapaċi tipproteġi l-interessi finanzjarji tal-Unjoni u tirrispondi b’mod effettiv għall-kriminalità organizzata u għall-korruzzjoni; jisħaq li l-frammentazzjoni li tirriżulta min-nonparteċipazzjoni timmina l-koerenza u l-effiċjenza tal-arkitettura ġudizzjarja tal-UE, u li l-parteċipazzjoni sħiħa tal-Istati Membri kollha kieku ssaħħaħ b’mod sinifikanti l-kapaċità tal-Unjoni li tindividwa, tinvestiga u ġġib quddiem il-ġustizzja reati serji li jaffettwaw il-baġit tal-UE; ifakkar li l-parteċipazzjoni fl-UPPE tirrappreżenta pedament tal-arkitettura ġudizzjarja u kontra l-frodi komuni tal-Unjoni, filwaqt li tiżgura l-protezzjoni effettiva tal-interessi finanzjarji tal-UE u l-integrità tal-istituzzjonijiet tagħha; jappella biex il-parteċipazzjoni fl-UPPE tkun rekwiżit għall-Istati Membri futuri kollha bħala parti mill-proċess ta’ adeżjoni mal-UE, sabiex jiġi żgurat livell uniformi ta’ obbligu ta’ rendikont, ta’ kooperazzjoni ġudizzjarja u ta’ infurzar madwar l-Unjoni;
10.	Jisħaq fuq il-ħtieġa ta’ djalogu kontinwu u strutturat mal-Istati Membri li diġà jipparteċipaw fl-UPPE sabiex jiġu indirizzati l-isfidi prattiċi li jiffaċċjaw fil-ġlieda kontra l-ksur tal-istat tad-dritt u l-korruzzjoni; jistieden lill-Kummissjoni Ewropea tappoġġja lil dawn l-Istati Membri fl-implimentazzjoni konkreta tar-rakkomandazzjonijiet li jinsabu fir-Rapporti annwali dwar l-Istat tad-Dritt u tiżgura li t-tagħlimiet meħuda fil-qafas tal-UPPE jikkontribwixxu għal approċċ aktar b’saħħtu u koerenti fil-livell tal-Unjoni għall-integrità ġudizzjarja u l-obbligu ta’ rendikont.

